RESOLUCIÓN conxunta do 16 de setembro de 2004, da Dirección Xeral de Centros e Ordenación Educativa, da Dirección Xeral de Formación Profesional e Ensinanzas Especiais, do Instituto Galego de Consumo, da Secretaría Xeral da Consellería de Sanidade, da Dirección Xeral de Saúde Pública, da Dirección Xeral de Xustiza, do Servizo Galego de Promoción da Igualdade do Home e da Muller, da Dirección Xeral de Xuventude e da Dirección Xeral de Desenvolvemento Sostible, pola que se convocan premios á innovación educativa sobre os temas transversais.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/09/2004

A Lei orgánica 1/1990, do 3 de outubro, de ordenación xeral do sistema educativo establece, no seu artigo 1, que o sistema educativo español, configurado de acordo cos principios e valores da Constitución, orientarase á consecución de diversos fins, entre os que se atopan a formación no respecto dos dereitos e liberdades fundamentais e no exercicio da tolerancia e da liberdade dentro dos principios democráticos de convivencia, así como a formación para a paz, a cooperación e a solidariedade entre os pobos.
Así mesmo, a Lei orgánica 10/2002, do 23 de decembro (BOE do 24 de decembro), de calidade da educación, establece no seu artigo 1 os principios de calidade do sistema educativo, entre os que se atopan o fomento e promoción da investigación, a experimentación e a innovación educativa; a capacidade de transmitir valores que favorezan a liberdade persoal, a responsabilidade social, a cohesión e mellora das sociedades e a igualdade de dereitos entre os sexos, que axuden a superar calquera tipo de discriminación, así como a práctica da solidariedade, mediante o impulso á participación cívica do alumnado en actividades de voluntariado; e a flexibilidade, para adecuar a súa estrutura e a súa organización aos cambios, necesidades e demandas da sociedade, e ás diversas aptitudes, intereses, expectativas e personalidade do alumnado.
Por outra parte, os decretos 426/1991, do 12 de decembro, 245/1992, do 30 de xullo, 78/1993, do 25 de febreiro, e 275/1994, do 29 de xullo, establecen, respectivamente, os currículos de educación infantil, educación primaria, educación secundaria obrigatoria e bacharelato para a Comunidade Autónoma de Galicia e que os centros educativos deben desenvolver, tanto nos seus proxectos como nas súas diferentes programacións de aula.
Unha sociedade caracterizada pola rapidez na que nela se producen cambios, que mesmo afectan os valores, demanda das súas institucións accións que estean dirixidas a potenciar as actitudes e coñecementos que, no eido da educación, se denominan temas transversais do currículo e que, pola súa transcendencia e relevancia
social, necesitan para o seu desenvolvemento do concurso de todas as institucións implicadas.
Por este motivo, as normas anteriormente citadas recollen, ademais dos contidos que se deben atender especificamente nas diversas áreas e materias, os contidos transversais do currículo, que abordan problemáticas que, non sendo propias dunha disciplina académica particular, se consideran dimensións educativas que non deben tratarse en paralelo, á parte das áreas disciplinares, senón de xeito común e, polo tanto, con presenza en todas elas.
Como consecuencia, o fomento da innovación no ensino de contidos transversais, encadrada no impulso de carácter xeral das actividades de innovación educativa que leva a cabo a Consellería de Educación e Ordenación Universitaria como medio de promoción e actualización profesional do profesorado, debe constituír unha acción conxunta que deben desenvolver os organismos da Administración autonómica.
Por iso, esta resolución ten por finalidade establecer unha convocatoria de premios cos que dar recoñecemento ás mellores prácticas desenvolvidas no ensino dos citados contidos, recollendo un conxunto de temas específicos e un metatema xenérico, como é a transversalidade na educación.
No Decreto 106/2004, do 4 de xuño, polo que se establece a estrutura orgánica da Consellería de Medio Ambiente, no artigo 8 indícase a competencia da Dirección Xeral de Desenvolvemento Sostible para a elaboración e promoción de programas e módulos tendentes á integración do ambiente no currículo educativo das ensinanzas regradas, para os efectos da súa proposta á Administración educativa, así como apoiar e fomentar as axendas 21 escolares nos centros educativos.
O Servizo Galego de Promoción da Igualdade do Home e da Muller dálle prioridade á intervención educativa como instrumento de cambio e superación de discriminacións e desigualdades entre homes e mulleres, impulsando a realización de novos desenvolvementos da educación para a igualdade nas comunidades escolares co obxecto de proporcionar, desde as primeiras etapas educativas, outros modelos de relación e convivencia máis xustos e igualitarios entre as persoas de diferente sexo.
A Consellería de Xustiza, Interior e Administración Local, a través da Dirección Xeral de Xustiza, colabora institucionalmente para fomentar a realización de actividades acordes cos fins da xustiza.
A Consellería de Sanidade, a través da Dirección Xeral de Saúde Pública e do Comisionado do Plan de Galicia sobre Drogas impulsan desde hai anos, en colaboración coa Consellería de Educación e Ordenación Universitaria, programas de educación para a saúde na escola.
Por todo isto, a Dirección Xeral de Centros e Ordenación Educativa, en colaboración co Instituto Galego de Consumo, a Secretaría Xeral da Consellería de Sanidade, a Dirección Xeral de Saúde Pública, a Dirección Xeral de Xustiza, o Servizo Galego de Promoción da Igualdade do Home e da Muller, a Dirección Xeral da Xuventude e a Dirección Xeral de Desenvolvemento
Sostible establecen, nesta resolución, as bases para a convocatoria e concesión de premios á innovación educativa sobre os temas transversais.
En consecuencia co anteriormente exposto,
DISPOÑEMOS:
Artigo 1º.-Obxecto.
1. O obxecto desta resolución é a convocatoria de dous premios á innovación educativa no ensino non universitario sobre cada un dos seguintes temas, así como a aprobación das súas bases de concesión:
-A transversalidade na educación.
-Educación vial.
-Educación para o consumo.
-Prevención do consumo indebido de drogas.
-Educación para a saúde e a calidade de vida.
-Educación para a paz e a multiculturalidade.
-Educación para a igualdade de ambos os sexos.
-Educación para o lecer.
-Educación ambiental e para a sostibilidade.
Artigo 2º.-Dotación económica.
Cada un dos dous premios aos que se alude no artigo anterior terán a seguinte dotación:
Tema
Contía (A)
Aplicación orzamentaria
A transversalidade na educación
1.500
07.03.323A.640.1
Educación vial
1.500
07.03.323A.640.1
Educación para o consumo
1.500
08.50.343A.640.0
Prevención do consumo indebido de drogas
1.500
11.01.313A.640.1
Educación para a saúde
1.500
11.02.313A.640.4
Educación para a paz e a multiculturalidade
1.500
13.02.123A.226.06
Educación para a igualdade de ambos os sexos
1.500
14.50.212A.227.06
Educación para o lecer
1.500
14.01.211A.640.0
Educación ambiental e para a sostibilidade
1.500
15.05.342A.640.1
Así mesmo, poderase conceder un accésit por tema, sen dotación económica, se, a xuízo do xurado, a calidade dos traballos presentados e non premiados o permite.
Artigo 3º.-Características dos materiais.
1. Os materiais presentados versarán sobre tratamentos innovadores no ensino dos contidos curriculares transversais nas etapas de educación infantil, educación primaria, educación secundaria obrigatoria e bacharelato.
2. Os traballos poderanse presentar en papel, incluíndo ademais unha versión en soporte informático en formato de OpenOffice, Abiword, Microsoft Word ou Corel WordPerfect ou en formato RTF, ou en soporte óptico (CD-ROM autoexecutable) no caso de aplicacións informáticas, que estarán realizadas con tecnoloxía que permita a súa visualización nun navegador estándar e incluirán todos os arquivos necesarios para a súa resolución íntegra fóra de liña.
As aplicacións que sexan de uso en liña executaranse a partir dunha páxina denominada index.htm que servirá de inicio delas. Non deberán empregarse letras maiúsculas, acentos, espazos en branco nin outros caracteres
especiais nos nomes de ningún dos arquivos (ou carpetas) incluídos nas aplicacións, sexan páxinas htm, imaxes ou de calquera outro tipo.
Artigo 4º.-Requisitos das solicitudes.
1. Poderán participar nesta convocatoria, a título individual ou en grupo, o profesorado dos centros públicos dependentes da Consellería de Educación e Ordenación Universitaria que estea en activo e imparta ensino nos niveis non universitarios.
2. Os traballos que concorran deberán ser orixinais, inéditos (ou polo menos non comercializados) e non premiados ou becados con anterioridade, nin sufragados pola Xunta de Galicia ao abeiro doutros programas.
3. A presentación dos traballos farase por triplicado (agás aqueles materiais que sexan de reprodución difícil con medios convencionais) no rexistro da Consellería de Educación e Ordenación Universitaria, a través das distintas delegacións provinciais ou polas canles establecidas na Lei 30/1992, do 26 de novembro, de réxime xurídico das administracións públicas e do procedemento administrativo común. No caso de proceder ao envío certificado por correo, a instancia que debe acompañar o traballo estará datada e selada polo servizo de correos antes de ser certificada.
No caso dos traballos presentados en soporte magnético, o programa ou conxunto de programas en CD-ROM estarán claramente etiquetados e irán acompañados dos correspondentes manuais, en papel e en formato electrónico de Microsoft Word, Corel WordPerfect ou versión en RTF, que incluirán os seguintes puntos:
-Requirimentos de hardware e software e procedemento de execución da aplicación.
-Guía do profesorado, con exposición dos obxectivos educativos que se pretenden, indicación das actividades que se propoñen e dos aspectos curriculares nos que se incide.
-Guía detallada da utilización da aplicación polo alumnado.
-Descrición, se procede, doutros materiais complementarios (escritos, gráficos, audiovisuais, etcétera).
4. Todos os traballos deberán ir acompañados da seguinte documentación:
a) Instancia dirixida ao director xeral de Centros e Ordenación Educativa, asinada pola autora ou autor ou, se é o caso, pola persoa coordinadora responsable do grupo de traballo, segundo o modelo do anexo I desta resolución. Nela deberá constar con claridade un enderezo de correo electrónico para as comunicacións pertinentes.
b) Certificación da dirección de cada centro educativo no que estea destinado cada profesor ou profesora, que deberá incluír o DNI e NRP, na que se acredite que os membros do grupo de autoras e autores a el pertencentes prestan os seus servizos como persoal docente no centro ou de que estiveron destinados nel durante a realización da experiencia.
c) Memoria impresa descritiva da experiencia educativa, dunha extensión máxima de 20 folios (escrita en fonte tipo Courier de 12 puntos e con espazado
de 1,5 e sen comprimir os caracteres), que se axustará ao esquema establecido no anexo II.
d) Resumo da experiencia nun máximo de dous folios a dobre espazo.
e) Anexos de descrición dos traballos ou actividades realizados polo alumnado durante a experiencia, se procede.
f) Declaración xurada ou promesa de estar en posesión dos dereitos de publicación, distribución e uso da totalidade da experiencia, materiais ou produtos presentados, de que son inéditos ou, polo menos, non foron comercializados, e de que non foron premiados ou becados con anterioridade, nin sufragados pola Xunta de Galicia ao abeiro doutros programas.
g) Cada participante debe achegar unha copia compulsada do seu DNI e unha certificación bancaria de que é titular da conta declarada na solicitude.
5. Cando non se dispoña da plena titularidade dos dereitos do traballo presentado, terase que achegar un escrito asinado por quen posúa tales dereitos aceptando as bases deste concurso.
O feito de que un traballo precise para a súa utilización ou funcionamento de software comercial e/ou os seus dereitos para a súa distribución non poidan ser cedidos polas persoas concursantes, será motivo suficiente para a súa exclusión do concurso.
Artigo 5º.-Prazo de presentación.
O prazo de presentación dos traballos finaliza o 30 de outubro de 2004.
Artigo 6º.-Composición e funcións do xurado.
1. Os traballos que concursen e se axusten a esta convocatoria serán examinados e valorados por un xurado composto polos seguintes membros:
Presidente: o director xeral de Centros e Ordenación Educativa.
Vicepresidente: o subdirector xeral de Ordenación Educativa.
Vogais:
-A xerente do Instituto Galego de Consumo, ou persoa na que delegue.
-O Comisionado do Plan de Galicia sobre Drogas, ou persoa na que delegue.
-O subdirector xeral de Xestión e Calidade en Saúde Pública, ou persoa na que delegue.
-O subdirector xeral de Relacións coa Administración de Xustiza e Recursos Humanos, ou persoa na que delegue.
-A secretaria xeral do Servizo Galego de Promoción da Igualdade do Home e da Muller, ou persoa na que delegue.
-O subdirector xeral de Promoción e Actividades, ou persoa na que delegue.
-O xefe do Servizo de Formación e Divulgación Ambiental, ou persoa na que delegue.
-O xefe do Servizo de Ordenación e Innovación Educativa.
-O xefe do Servizo de Formación do Profesorado.
Secretaria/o: un funcionario ou funcionaria do Servizo de Ordenación e Innovación Educativa, que actuará con voz pero sen voto.
2. O xurado, se é o caso, poderá contar co asesoramento de especialistas así como con informes da Inspección Educativa solicitados previamente pola Dirección Xeral de Centros e Ordenación Educativa.
3. Os premios poderán ser declarados desertos. Así mesmo, o xurado poderá determinar a redistribución da contía dos declarados desertos entre os diferentes temas da convocatoria se as características dos traballos así o permiten.
Artigo 7º.-Criterios de valoración.
O xurado seleccionará os traballos tendo en conta os seguintes criterios:
a) Con carácter xeral, e sempre en coherencia cos currículos establecidos pola Xunta de Galicia:
-A coherencia coa normativa establecida pola Xunta de Galicia.
-A calidade e rigor científico, orixinalidade, concreción dos obxectivos formulados e coherencia interna.
-O carácter innovador, tanto pola creatividade e orixinalidade do deseño pedagóxico como pola metodoloxía e recursos implicados.
-Que se fomente no alumnado a adquisición de habilidades, actitudes, procedementos e, sobre todo, valores.
-A capacidade de ser transferido a outros contextos educativos para a súa utilización por outro profesorado e alumnado.
-Que se recolla un plan de avaliación axeitado para a comprobación da consecución dos obxectivos.
-Os niveis educativos e tipo de ensinanzas aos que van dirixidos.
-Terase tamén en conta a calidade do deseño e a presentación gráfica.
b) Con carácter específico:
-No caso do tema de prevención de consumo indebido de drogas, daráselles prioridade aos traballos realizados a partir do material didáctico editado ao respecto polas consellerías de Educación e Ordenación Universitaria e de Sanidade.
-No caso do tema da educación para a igualdade de ambos os sexos, valorarase nos traballos presentados a inclusión de alomenos algún dos aspectos que se detallan a continuación:
* A integración transversal no quefacer docente diario do valor constitucional da igualdade entre os colectivos de xénero.
* O enriquecemento do contido curricular coas contribucións ao coñecemento humano realizadas polas mulleres no pasado e no presente.
* A aplicación de principios pedagóxicos de respecto á identidade e á imaxe das mulleres.
* A adquisición, en alumnas e alumnos, dos coñecementos que lles permitan atender ás súas propias necesidades domésticas e aos labores familiares compartidos, inclusive as cargas parentais e a atención familiar das persoas dependentes.
-No caso do tema de educación ambiental e para a sostibilidade, valoraranse os seguintes aspectos nos traballos presentados:
* Coherencia ambiental e fomento da ética ambiental respecto do equilibrio ecolóxico, a calidade de vida e do desenvolvemento sostible;.
* Rendibilidade social e continuidade da experiencia.
Artigo 8º.-Resolución.
O prazo máximo de resolución será de seis meses contados a partir do día seguinte da publicación da convocatoria no Diario Oficial de Galicia, entendéndose desestimadas as solicitudes no caso de non resolverse neste prazo.
A resolución do xurado esgotará a vía administrativa e publicarase no Diario Oficial de Galicia. Contra esta resolución poderase interpor recurso de alzada perante o conselleiro de Educación e Ordenación Universitaria no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 114 e 115 da Lei 30/1992, modificada pola Lei 4/1999, do 13 de xaneiro, do réxime xurídico das administracións públicas e do procedemento administrativo común.
Artigo 9º.-Certificación.
A Administración educativa recoñeceralle ao profesorado autor dos traballos premiados ou con mención de accésit, mediante expedición de certificado persoal, as actividades de innovación realizadas no marco desta convocatoria. Estas últimas terán, ao abeiro do punto 2º do artigo 25 da Orde do 3 de setembro de 2001, pola que se regula a convocatoria, recoñecemento, certificación e rexistro das actividades de formación permanente do profesorado e se establecen as equivalencias das actividades de investigación e das titulacións (DOG do 10 de setembro), a consideración de actividades de formación permanente do profesorado.
Así, terase en conta para cada traballo a equivalencia de 50 horas, que nas autorías colectivas distribuiranse, segundo as porcentaxes declaradas na solicitude, entre o profesorado para o que se declare unha participación igual ou superior ao 10%, cunha certificación individual non inferior a 10 horas.
Artigo 10º.-Pagamento dos premios.
1. O pagamento do importe correspondente aos premios farase por transferencia bancaria a nome do autor ou autora se o traballo é individual. No caso de que sexa colectivo o pagamento farase a todos os integrantes do grupo segundo as porcentaxes de participación declaradas na solicitude.
2. Os premios estarán suxeitos á retención fiscal correspondente.
Artigo 11º.-Publicación.
A presentación a esta convocatoria implicará a cesión a favor das consellerías e organismos convocantes dos dereitos de edición dos traballos premiados ou con accésit por un período de dous anos, así como a renuncia aos dereitos de propiedade intelectual correspondentes a unha primeira edición.
No caso de que, neste período, as autoras e os autores decidisen publicar os traballos por outras vías, deberán solicitar o permiso correspondente á consellería ou organismo que outorgue o premio ou á Consellería de Educación e Ordenación Universitaria no caso dos accésit. De ser a resposta positiva, na publicación deberá constar expresamente o premio ou accésit de que foi obxecto.
Así mesmo, as autoras e os autores quedan comprometidos a autorizar as modificacións precisas nos documentos finais e a subministrar os arquivos de código-fonte necesarios para que poidan ser publicados total ou parcialmente no formato máis adecuado.
Artigo 12º.-Retirada da documentación.
O profesorado participante ou os seus representantes legais poderán retirar a documentación dos traballos non premiados, na Dirección Xeral de Centros e Ordenación Educativa, no prazo de catro meses a partir da publicación da resolución desta convocatoria no Diario Oficial de Galicia. Transcorrido ese prazo, procederase á súa destrución.
Artigo 13º.-Recurso.
Contra esta resolución poderase interpoñer recurso contencioso-administrativo no prazo de dous meses, a partir do día seguinte ao da súa publicación no Diario Oficial de Galicia, perante o Tribunal Superior de Xustiza de Galicia, segundo prevé a Lei 29/1998, do 13 de xullo, reguladora da xurisdición contencioso-administrativa.
Disposición derradeira
Única.-Esta resolución entrará en vigor a partir do día seguinte ao da súa publicación.
Santiago de Compostela, 16 de setembro de 2004.
Alberto González Armesto, director xeral de Centros e Ordenación Educativa. María Pilar del Mar Pérez Marsó, directora xeral de Formación Profesional e Ensinanzas Especiais. Víctor Tello Calvo, presidente do Instituto Galego de Consumo. Manuel Antonio Silva Romero, secretario xeral da Consellería de Sanidade. Jorge Suanzes Hernández, director xeral de Saúde Pública. Juan José Martín Álvarez, director xeral de Xustiza. Marta González Vázquez, directora xeral do Servizo Galego de Promoción da Igualdade do Home e da Muller. Loreto San Martín Gómez, directora xeral de Xuventude. Francisco Maseda Eimil, director xeral de Desenvolvemento Sostible.
ANEXO II
Aspectos que hai que desenvolver na memoria
descritiva para a solicitude de premios á innovación
educativa sobre os temas transversais
1. Datos de identificación:
1.1. Título:
1.2. Ámbito de aplicación do traballo:
-Centro/s.
-Rúa.
-Localidade.
-Provincia.
1.3. Delimitación do campo de traballo:
-Ciclos cursos e áreas ou materias (segundo proceda).
1.4. Autor/a ou coordinador/a do traballo.
1.5. Datos persoais e profesionais do profesorado que intervén no traballo.
2. Deseño:
2.1. Xustificación do traballo.
2.2. Obxectivos.
2.3 Contidos.
2.3. Metodoloxía seguida.
2.4. Actividades realizadas.
2.5. Aspectos ou elementos avaliados e a súa incidencia na práctica docente.
2.6. No caso de participantes de varios centros:
-Mecanismos establecidos para a coordinación, intercambio de información e avaliación conxunta (segundo proceda).
CONSELLERÍA DE POLÍTICA AGROALIMENTARIA E
DESENVOLVEMENTO RURAL